
Igazoltan távol: Harsányi János képviselő 

Hegedűs György köszönti a megjelenteket, megállapítja, hogy az ülés határozatképes, mert a megválasztott képviselők közül 10 fő megjelent.

Az ülést megnyitja, javaslatot tesz a napirendi pontokra, melyeket a testület vita nélkül elfogad.

Napirendi pontok: 

1.) A Dunaszekcső Községi Önkormányzat vagyonának kikérése a Baranya Megyei Vízmű Vállalattól

2.)  Egyebek

3.) Zárt ülésen: Fellebbezés elbírálása

Napirend tárgyalása:

1. napirendi pont: Hegedűs György polgármester tájékoztatja a képviselőket arról, hogy azért hívta össze ilyen váratlanul a képviselőket, mert dönteni kell arról, hogy kikérjük-e a vagyonrészünket a Vízmű Vállalattól. Legutoljára arról tárgyaltunk, hogy átalakul a vállalat kft-vé. Információi szerint ez meghiúsul, illetve 1996-ra már biztosan nem válik valóra. A környéken szinte csak Dunaszekcső nem lépett ki. Mivel belátható időn belül nem várható változás, javasolja a testületnek, hogy Dunaszekcső is kérje ki a vagyonrészét. A vagyonátadásra még az idei évben sor kell, hogy kerüljön, és 1997. január 1-től – pályázat útján kiválasztott – üzemeltető végzi a szolgáltatást. Több jelentkező is van már, aki vállalná az üzemeltetést, pl. DRV Rt, Schumann és Fischer Bt. Az utóbbi bólyi székhelyű cég. Az általunk kiválasztott üzemeltető biztosítani fogja a működést, hogy milyen formában (kft., egyéb), azt majd a későbbiekben eldöntjük.

Faller János: A vízdíjhátralékokat ki fogja beszedni? Aki már befizette a hozzájárulást, de még nincs vize, annak ki fogja bekötni?

Mennyi a mi vagyonunk?

Hegedűs György: A kérdéses dolgok lerendezése a Vállalat feladata.

A mi vagyonunk a településünkön működő rendszer, a Mohácsi Üzemigazgatóságból ránk eső rész, és az úgynevezett háttérvagyonból való részesedésünk.

Schmidt József: A vízdíj beszedése kinek a feladata lenne?

Hegedűs György: Attól függ, hogy milyen formában oldjuk meg majd az üzemeltetést.
Faller János: Alföldi példát említ: az önkormányzat kikérte a vagyonát, az üzemeltetést bérbe adta, és az önkormányzat szedi a díjat.

Mikorra várható az átadás?

Dr. Schmidt József: Ki kell várni a vagyont, üzemeltetőt kell választani. Lesz bevétel is, de lesz kiadás is, hiszen elavult a hálózat.

Hegedűs György: A vállalatnak mindenképpen válaszolnia kell a megkeresésünkre, és el kell érnünk azt, hogy 1996. december 31-ig át is adják a vagyonunkat.

Több kérdés, hozzászólás nem hangzott el, a képviselő-testület tagjai 10 szavazattal 0 ellenében az alábbi határozatot hozták:

53/1996. (X.3.) Kt. számú határozat
a Baranya Megyei Vízmű Vállalattól való

kilépésről, az önkormányzat vagyonának kikéréséről

A képviselő-testület kilép a Baranya Megyei Vízmű Vállalatból és kéri vagyonának kiadását legkésőbb 1996. december 31-ig, hogy 1997. január 1-től kezdődően pályázat útján kiválasztott üzemeltetővel megoldhassa a község vízellátását.

Határidő:  1996. december 31.

Felelős:  Hegedűs György polgármester

Egyebek:

Hegedűs György polgármester elmondja, hogy tervet rendelt a diási árok rendezéséről. Ennek a tervnek része a Zrínyi utcai vízelvezetés. Meghirdette a munkát, és ketten jelentkeztek a kivitelezésre: AKEBA és Sárközi János. A terv szerint a részmunka költségvetée 425.000 Ft. Az AKEBA árajánlata 585.000 Ft, Sárközi Jánosé 520.000 Ft. Javasolja, hogy a nagy eltérés miatt utasítsa el a testület mindkettőt, és hirdessük meg újra.

A terv szerint új árok lenne az út és a járda között, és az út alatt kavicságyba fektetett gyűjtőcső vezetné el a talajvizet a patakba.

Dr. Schmidt József: Ha jól működne ez a megoldás, akkor nem tartja soknak a terv szerinti összeget. Az útba épített vízelnyelővel nem lehet ezt megoldani?

Hetényi Ádám: Az árkot benőtte a növényzet, a sarat fölfogja, és ezzel egyre jobban feltöltődik. A hordalékos eső után minden alkalommal ki kell tisztítani.

Ez nem csak a Zrínyi utcában fontos, hanem a községben sok helyen. A virágboltnál is megint feltöltődött az árok. A kukacásás is nagyon ront a helyzeten. Rengeteg szemetet szórnak a patakokba, ezt már egyszer le kellene rendezni.
Hegedűs György: A Mohácsi Térségi Tanács pályázaton nyert egy árokásó gépet, melyet mi is igénybe vehetünk.

Több hozzászólás nem volt, a képviselő-testület egybehangzó véleménye, hogy egyik pályázatot se fogadja el, újra hirdesse meg az önkormányzat a munkát.

Hegedűs György polgármester: A legutóbbi ülésen megállapodott a testület abban, hogy október első hétvégéjén tartja a takarítási napot. 

Hetényi Ádám: A gesztenyefák leveleit össze kell gyűjteni és elszállítani. Javasolja, hogy halasszuk még el a takarítást.

Szödényi István: Javasolja, hogy a testület fejezze ki elismerését a futballcsapatnak az elért eredményért.

Draskovits Pál: Fantasztikus dolog, amit a csapat elért, javasolja az elismerést.

Hetényi Ádám: Gratuláló levelet kell a csapatnak küldeni, átadni.

Több - nyilvános ülésre – tervezett napirend nem volt, a testület zárt ülésen folytatta munkáját.

Kmf.

